До
Общински съвет
Бургас
ДОКЛАДНА
от
Димитринка Иванова Буланова - Митрева
общински съветник от ПП ГЕРБ
ОТНОСНО: Изграждане сцена на открито в Парк Минерални бани
Уважаеми Общински съветници,

Парк Минерални бани е разположен в прекрасна зелена местност и е чудесно място за разходка, пикник, отдих и спорт. Паркът разполага с градински барбекюта, дървени маси, пейки, спортни и детски площадки. Красивата природа в съчетание с минералната вода и кътовете за почивка са привлекателно място за поколения бургазлии и гости на града. 

От дълги години това място е избрано и за провеждането на културни мероприятия, като фестивали надпявания и празници организирани от различни НПО подпомагани от Община Бургас.Там се провеждат: Тракийски фолклорен събор „Памет за Тракия“ организиран на Петровден от Тракийското дружество Бургас; „Индивидуално надпяване“ за български народни песни организирано от СП – 204; „Празникът на нефтохимика“ организиран от „Лук Ойл“ Бургас; Песни и танци организирани от Община Бургас по време на Международния фолклорен фестивал. Част от детските градини на гр. Бургас също използват парка, за да организират „Весели, зелени дни“ през летния период и други мероприятия.

Въз основа на гореизложеното предлагам в Парк Минерални бани, на удобно за това място да бъде изградена сцена на открито, на която бургаските самодейни таланти да могат да представят своите изяви. Да се изследва и възможност към нея да бъде изградено ел. табло със захранване, което е необходимо за озвучаване на мероприятията.


Ето защо предлагам Общински съвет Бургас да вземе следните:

РЕШЕНИЯ:
1. Възлага на общинска администрация да определи подходящ терен в Парк Минерални бани за изграждане на сцена на открито, като предприеме всички необходими действия.
2. Необходимите средства да бъдат предвидени в Бюджет 2017.
гр.Бургас                                   С уважение:
03.11.2016 год.                          Димитринка Буланова - Митрева
